王禹偁
仲咸以多编成商於唱和集以二十韵诗相赠依韵
诗战虽非敌，吟多偶自编。
齐强侵北鄙，许败守东偏。
犹恨多虚日，何妨且系年。
龙媒难趁逐，驽驾赖驱牵。
拙句传非梦，雄词纵自天。
一嘲花灼灼，再咏雁翩翩。
白雪终无继，洪崖谩拍肩。
骖鸶元在汉，堕鼠不成仙。
硎发锋鋩利，衡诚势力悬。
石因良玉润，褧借锦衣鲜。
糠籺豪家笑，鉶羹古味全。
虎盐宜燕享，猴棘谩雕镌。
我笔非江氏，君才比孟坚。
岂劳开蒨旆，早合步花砖。
重甚连城璧，精於万选钱。
西江闻祖德，南国许名贤。
夜阁调琴月，秋堂煮茗烟。
淡交轻势利，孤达鄙荣迁。
媚挹怀珠水，幽听喷玉泉。
谪居叨属和，都志命迍邅。